Tyler Childers

Timothy Tyler Childers (s. 21. kesäkuuta 1991 Kentucky) on yhdysvaltalainen laulaja ja lauluntekijä.
Childersin musiikkia voidaan kuvata esimerkiksi contemporary-, neo-traditional- ja alt-country-nimityksillä. "Long Violent History" (2020) on aito bluegrassalbumi. Childers on kertonut olevansa countryartisti ilman muita määritteitä. 
Elämä ja ura.
Childers on kotoisin kaivosteollisuusalueelta Appalakeilta Lawrencen piirikunnasta Kentuckysta. Countrymusiikilla on ollut voimakas vaikutus alueella. Hän kasvoi baptistisessa perheessä, vanhempien lisäksi isoisän, serkkujen ja siskon ympäröimänä. Isä oli hiilikaivostyöläinen. Childersillä oli syntyessään kampurajalka, joka leikattiin kahdesti lapsuusiässä. Kotona häntä kannustettiin lukemaan kirjoja. Uskonto oli vahvasti läsnä hänen lapsuudessaan. Kiinnostus uskonasioihin on säilynyt aikuisikään, vaikka kodin uskonnollisuus aiheutti myös traumoja lapsena.
Toisen albumin "Purgatory" (2017) tuotti Sturgill Simpson. AllMusicin toimittajan Stephen Thomas Erlewinen mukaan "Purgatory" saattoi olla läpimurto, mutta Childers oli jo sitä ennen esiintynyt ammattimaisesti yli puoli vuosikymmentä. Nuorena aikuisena hän muutti Lexingtoniin ja alkoi soittaa The Food Stamps -yhtyeessä. Soolouran hän aloitti vuonna 2011 julkaistulla "Bottles &amp; Bibles" -albumilla ja jatkoi kirjoittamista ja esiintymistä seuraavat viisi vuotta.
Childersin kolmas studioalbumi "Country Squire" ilmestyi elokuussa 2019, ja se sisälsi singlet ”House Fire” ja ”All Your’n”, joista jälkimmäinen toi hänelle Grammy-ehdokkuuden.
Albumi "Long Violent History" (2020) sisältää kahdeksan viulukappaletta ja yhden lauletun kappaleen, joka kertoo mustien kohtaamasta poliisiväkivallasta ja Appalakkien väkivallan historiasta. Albumi nousi folk-listan kärkeen ja Billboard 200 -listan sijalle 45. Childers käytti "Long Violent Historyn" tuotot perustaakseen puolisonsa Senora Mayn kanssa hyväntekeväisyysjärjestön nimeltä Hickman Holler Appalachian Relief Fund.
Kolmesta levystä ("Hallelujah", "Jubilee" ja "Joyful Noise") koostuva temaattinen country-gospelalbumi "Can I Take My Hounds to Heaven?" ilmestyi vuonna 2022. Albumi sisältää kahdeksan gospelhenkistä kappaletta, joista jokainen kolmella eri tavalla äänitettynä. "Can I Take My Hounds to Heaven?" oli Childersin ja hänen kiertueyhtyeensä The Food Stampsin ensimmäinen yhteinen studiolevy lähes vuosikymmenen live-esiintymisten jälkeen. Nimikappaleessa kertoja ei suostu menemään taivaaseen, jonne hän ei saa ottaa koiriaan mukaan, mikä on suora viittaus yhteen keskeisimmistä hinduteksteistä, Mahabharataan. Albumi sijoittui "Billboardin" Top 200 -listalla kahdeksanneksi. 
Albumi "Rustin’ in the Rain" ilmestyi syyskuussa 2023. Albumin ensimmäisen singlen ”In Your Love” hän kirjoitti Geno Sealen kanssa. Singlen musiikkivideossa esittävät pääosia näyttelijät Colton Haynes ja James Scully. Musiikkivideo, jonka käsikirjoittivat Childersin ystävä, kirjailija Silas House ja tämän puoliso Jason Kyle Howard, kertoo kahdesta hiilikaivostyöläisestä, jotka rakastuvat toisiinsa ja jättävät kaivokset elääkseen maatalouden parissa, missä he voivat hallita omaa elämäänsä. Musiikkivideo herätti vastakkaisia mielipiteitä Childersin kuuntelijoiden keskuudessa. ”In Your Love” sijoittui kymmenen parhaan joukkoon "Billboardin" Hot Country Songs -listalla, mikä nosti sen myös kaikkien musiikkityylien Hot 100 -listalle ensimmäistä kertaa hänen urallaan. 
Childersin Mule Pull ’24 Tour -kiertue Pohjois-Amerikassa ja Euroopassa käynnistyi vuoden 2024 alussa.
”Song While You’re Away” on soundtrack, jonka Childers kirjoitti ja esitti yhdysvaltalaiseen elokuvaan "Twisters" (2024). 
Seitsemäs studioalbumi "Snipe Hunter" (2025) sisältää kolmetoista kappaletta, mukaan lukien uudet versiot aiemmista live-äänityksistä ”Oneida” (2016) ja ”Nose on the Grindstone” (2017). "Pitchforkin" Millan Verman mukaan "Snipe Hunter" sisältää enemmän kokeellisia elementtejä kuin Childersin aiemmat albumit. Albumi debytoi seitsemännellä sijalla Billboard 200 -listalla.
Childers on ollut seitsemästi Grammy-ehdokkaana. Hän on saavuttanut neljä platinasingleä, platina-albumin, kulta-albumin ja kultasinglen. Neljä hänen albumeistaan ​​on noussut "Billboardin" country-listan 10 parhaan joukkoon, ja yksi niistä, "Country Squire", debytoi ensimmäisellä sijalla. Hänen musiikkinsa on kerännyt maailmanlaajuisesti useita miljardeja suoratoistoja ja katselukertoja.
Yhteiskunnallinen toiminta.
Vuonna 2020 hän perusti puolisonsa kanssa Hickman Holler Appalachian Relief Fund -nimisen rahaston lisätäkseen tietoisuutta ja kerätäkseen rahaa hyväntekeväisyyteen Appalakkien alueella. Rahasto on käyttänyt saamiaan lahjoituksia värillisten ihmisten ja LGBTQIA+-yhteisön koulutus- ja kansalaisoikeuspyrkimysten tukemiseen sekä opioidikriisin uhrien toipumiseen.
Childers on tukenut Kentuckyn demokraattista kuvernööriä Andy Beshearia. Syyskuussa 2022 Childers piti esiintyessään yllään t-paitaa, jolla tuettiin Charles Bookeria Yhdysvaltain senaattiiin. Childers on puolustanut hiilikaivostyöläisten oikeuksia ja tukenut samaa sukupuolta olevien avioliittoa.
Yksityiselämä.
Childers meni naimisiin laulaja-lauluntekijä Senora Mayn kanssa vuonna 2015, ja heidän esikoisensa syntyi toukokuussa 2023. Vuonna 2020 hän ilmoitti lausunnossaan lopettaneensa alkoholin ja huumeiden käytön.